ETA:n sekakomitean päätös N:o 49/2000, tehty 31 päivänä toukokuuta 2000, ETA-sopimuksen liitteen XIV (Kilpailu) muuttamisesta



Virallinen lehti nro L 237 , 21/09/2000 s. 0060 - 0061



ETA:n sekakomitean päätös N:o 49/2000, tehty 31 päivänä toukokuuta 2000, ETA-sopimuksen liitteen XIV (Kilpailu) muuttamisesta ETA:n SEKAKOMITEA, joka ottaa huomioon Euroopan talousalueesta tehdyn sopimuksen, sellaisena kuin se on mukautettuna mainitun sopimuksen mukauttamisesta tehdyllä pöytäkirjalla, jäljempänä "sopimus", ja erityisesti sen 98 artiklan, sekä katsoo seuraavaa: (1) Sopimuksen liite XIV muutettiin 25 päivänä kesäkuuta 1999 tehdyllä ETA:n sekakomitean päätöksellä N:o 87/1999(1). (2) Perustamissopimuksen 81 artiklan 3 kohdan soveltamisesta linjaliikennettä harjoittavien varustamoiden sopimuksiin, päätöksiin ja yhdenmukaistettuihin menettelytapoihin (konsortiot) 19 päivänä huhtikuuta 2000 annettu komission asetus (EY) N:o 823/2000(2) olisi otettava osaksi sopimusta. (3) Asetus (EY) N:o 823/2000 korvaa 26 päivästä huhtikuuta 2000 alkaen perustamissopimuksen 85 artiklan 3 kohdan soveltamisesta linjaliikennettä harjoittavien varustamoiden sopimuksiin, päätöksiin ja yhdenmukaistettuihin menettelytapoihin (konsortiot) 20 päivänä huhtikuuta 1995 annetun komission asetuksen (EY) N:o 870/95(3), joka on osa sopimusta ja joka korvataan sopimuksen nojalla 26 päivästä huhtikuuta 2000 alkaen, ON PÄÄTTÄNYT SEURAAVAA: 1 artikla Korvataan sopimuksen liitteessä XIV olevan 11 c kohdan (komission asetus (EY) N:o 870/95) teksti seuraavasti: "32000 R 0823: Komission asetus (EY) N:o 823/2000, annettu 19 päivänä huhtikuuta 2000, perustamissopimuksen 81 artiklan 3 kohdan soveltamisesta linjaliikennettä harjoittavien varustamoiden sopimuksiin, päätöksiin ja yhdenmukaistettuihin menettelytapoihin (konsortiot) (EYVL L 100, 20.4.2000, s. 24). Tätä sopimusta sovellettaessa asetusta koskevat seuraavat mukautukset: a) Asetuksen 1 artiklassa sanoilla 'yhteisön satama' tarkoitetaan sanoja 'ETA-sopimuksen soveltamisalueella sijaitseva satama'; b) Asetuksen 7 artiklan 1 kohdan ensimmäisessä alakohdassa oleva lause 'edellyttäen, että kyseisistä sopimuksista ilmoitetaan komission asetuksen (EY) N:o 2843/98 säännösten mukaisesti komissiolle eikä komissio [...] vastusta' kuuluu seuraavasti: 'edellyttäen, että kyseisistä sopimuksista ilmoitetaan komission asetuksen (EY) N:o 2843/98 säännösten ja vastaavien ETA-sopimuksen pöytäkirjan 21 määräysten mukaisesti Euroopan yhteisöjen komissiolle tai Eftan valvontaviranomaiselle eikä toimivaltainen valvontaviranomainen [...] vastusta'; c) Lisätään 7 artiklan 1 kohdan loppuun seuraava:'tai ETA-sopimuksen pöytäkirjan 21 vastaavan määräyksen'; d) korvataan 7 artiklan 3 kohdan toinen virke seuraavasti:'Komissio vastustaa poikkeusta, jos sen toimivaltaan kuuluva valtio pyytää sitä kolmen kuukauden kuluessa 1 kohdassa tarkoitetun ilmoituksen toimittamisesta kyseisille valtioille'; e) Korvataan 7 artiklan 4 kohdan toinen virke seuraavasti:'Jos vastustus johtuu sen toimivaltaan kuuluvan valtion pyynnöstä ja tämä pysyy vaatimuksessaan, vastustusta ei kuitenkaan voida peruuttaa ennen kuin meriliikenteen alan kilpailurajoituksia ja määräävää markkina-asemaa käsittelevää neuvoa-antavaa komitean on kuultu'; f) Lisätään 7 artiklan 7 kohdan loppuun seuraava:'tai vastaavaa ETA-sopimuksen pöytäkirjan 21 määräystä'; g) Asetuksen 12 artiklan alussa lause 'asetuksen (ETY) N:o 479/92 6 artiklan mukaisesti komissio voi' kuuluu seuraavasti: 'Komissio voi joko omasta aloitteestaan taikka toisen valvontaviranomaisen tai sen toimivaltaan kuuluvan valtion taikka sellaisten luonnollisten henkilöiden tai oikeushenkilöiden pyynnöstä, jotka katsovat asian koskevan oikeutettua etuaan;'." 2 artikla Asetuksen (EY) N:o 823/2000 islanniksi ja norjaksi laaditut tekstit, jotka julkaistaan Euroopan yhteisöjen virallisen lehden ETA-täydennysosassa, ovat todistusvoimaisia. 3 artikla Tämä päätös tulee voimaan 1 päivänä kesäkuuta 2000, jos kaikki sopimuksen 103 artiklan 1 kohdan mukaiset ilmoitukset on tehty ETA:n sekakomitealle(4). Sitä sovelletaan 26 päivästä huhtikuuta 2000. 4 artikla Tämä päätös julkaistaan Euroopan yhteisöjen virallisen lehden ETA-osastossa ja ETA-täydennysosassa. Tehty Brysselissä 31 päivänä toukokuuta 2000. ETA:n sekakomitean puolesta F. Barbaso Puheenjohtaja (1) Ei vielä julkaistu virallisessa lehdessä. (2) EYVL L 100, 20.4.2000, s. 24. (3) EYVL L 89, 21.4.1995, s. 7. (4) Ei ilmoitusta valtiosäännön asettamista velvoituksista.